Marokkanere aksjonerte mot voldtektsekteskap
- Vi er alle Amina! ropte de kvinnelige demonstrantene som hadde møtt opp i Rabat i protest mot en marokkansk lov som lar en voldtektsmann slippe fengselsstraff om han gifter seg med offeret sitt. Da 16 år gamle Amina al-Filali tok sitt eget liv for en uke siden sendte det sjokkbølger gjennom Marokko og førte til krav om reform av den marokkanske straffeloven. Jenta drakk en dødelig mengde rottegift etter å ha blitt mishandlet grovt i ekteskapet med mannen som giftet seg med henne etter å ha voldtatt henne. - Det vi har vært vitne til, er skandaløst. Vi har fått nok. Vi må endre denne loven, vi må endre straffeloven, sier Fouzia Assouli i organisasjonen Marokkanske kvinners demokratiske forening til BBC.I henhold til loven kan en voldtektsmann gifte seg med mindreårige ofre for å unnslippe straff. Tillatt giftealder i Marokko er 18 år, så anvendelsen av loven krever at offerets foreldre samtykker. Ofte gjør de nettopp det, ettersom tap av døtrenes jomfrudom utenfor ekteskap for mange forbindes med dyp skam. Aminas far, Lahcen al-Filali, sier at han var imot at datteren skulle gifte seg med overgriperen. Men kona insisterte. - Hun sa at vi måtte gjøre det for at folk skulle slutte å håne oss, for å fjerne skammen, sa Filali til nyhetsbyrået AFP under en protest tidligere i uken.Torsdag deltok 300 demonstranter i en protest utenfor den lokale domstolen som godkjente ekteskapet. En dommer må nemlig godkjenne slike «voldtektsekteskap». Filali kom fra den lille byen Larache nær Tangiers nord i Marokko. Under lørdagens protest bar demonstrantene et stort banner hvor det sto «Kvinners verdighet. Slutt med seksuell trakassering» på arabisk, berbersk og fransk. Den 16-årige jentas selvmord har utløst raseri i marokkanske medier og på internett og sosiale medier. - Jeg kjenner ikke Amina, men jeg kan forestille meg det enorme antallet «Aminaer» som bor, eller bodde, blant oss, skrev den uavhengige avisa Al Sabah i en lengre lederartikkel.- Dette er loven - en absurd og grotesk sosial regel som søker å bøte på noe så ondskapsfull som voldtekt, med noe enda mer frastøtende - ekteskap med voldtektsmannen. Hvem er det vi straffer, offeret eller mishandleren? spør avisa. Regjeringen i Rabat har lovet å revurdere loven. Marokkansk politi anholdt Filalis ektemann etter selvmordet, men løslot ham kort tid senere. I henhold til marokkansk lov kan voldtekt straffes med mellom fem og 10 års fengsel, eller mellom 10 og 20 års fengsel hvis offeret er mindreårige. Men om han gifter seg med offeret, kan han altså ikke straffeforfølges - med mindre hun klarer å skille seg fra ham.
Flere hundre kvinner protesterte lørdag utenfor parlamentet i Marokko etter at en 16-åring sist uke tok sitt eget liv da hun ble tvunget til gifte seg med mannen som voldtok henne.